
 Informatīvais ziņojums "Par Sabiedrības integrācijas fonda darbības uzlabojumu priekšlikumiem"
	Iebildums
Latvijas Cilvēktiesību centrs ir iepazinies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.
Piedāvātais risinājums pēc būtības virza SIF uz faktisku likvidāciju un ir pretrunā ar neatkarīga audita SIA “PricewaterhouseCoopers” un plaši pārstāvētās starpinstitūciju darba grupas secinājumiem, kas par optimālāko risinājumu atzina scenāriju - SIF saglabāšanu un nostiprināšanu kā pārresorisku, centralizētu finansējuma administrēšanas mehānismu. Programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Tas īpaši negatīvi ietekmētu mazas, jaunas un reģionālas NVO.
Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un nodalot finansējuma administrēšanu no tiešas projektu īstenošanas.
SIF ir būtisks atbalsts Latvijas Cilvēktiesību centra darbības pilnveidei un atbalstam tā mērķa grupām.
Latvijas Cilvēktiesību centrs darbojas kopš 1993.gada oktobra un LCC ir pieredze ar dažādu institūciju, t.sk. ministriju administrētiem projektiem. LCC nereti ir pieredzējis gadījumus, kuros ministriju administrēto projektu uzraugi izvirza nesamērīgas prasības, kādas nav paredzētas ne Eiropas Komisijas, ne citu starptautisku finansētāju noteikumos, un kas rada pārmērīgu administratīvu un birokrātisku slogu, traucējot projektu efektīvu īstenošanu.
SIF projektu iesniegšanas sistēma MAP vietnē ir moderna un iesniedzējiem saprotama, par to atbildīgie darbinieki vienmēr ir pieejami. Arī projektu administrēšanas sistēma ir precīza, pārskatāma un skaidri saprotama un atvieglo projekta atskaišu iesniedzēju darbu.  Tā nav birokrātiska! Tas ir īpaši svarīgi laikā, kad valstī ir izveidota darba grupa birokrātijas mazināšanai.
Nododot projektu administrēšanu ministriju paspārnē pastāv risks, ka projektu uzraudzība kļūst atkarīga no konkrētās ministrijas politiskajām prioritātēm, kas var mainīties līdz ar politisko vadību. Šādos gadījumos rodas bažas par iespējamu interešu konfliktu, ja ministrija pati ir iesaistīta politiskās debatēs par jomu, kurā darbojas projekts, piemēram, konkrētos cilvēktiesību jautājumos.
 
Piedāvātā redakcija
Pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām.

